ΚΑΝΟΝΙΣΜΟΣ (ΕΟΚ) αριθ. 2665/77 ΤΗΣ ΕΠΙΤΡΟΠΗΣ της 1ης Δεκεμβρίου 1977 περί συμπληρώσεως του κανονισμού (ΕΟΚ) αριθ. 1790/76 "περί των λεπτομερειών εφαρμογής ειδικών μέτρων για τους σπόρους σόγιας"

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1900/74 του Συμβουλίου της 15ης Ιουλίου 1974 περί προβλέψεως ειδικών μέτρων για τους σπόρους σόγιας(1), και ιδίως το άρθρο 2 παράγραφος 4 και το άρθρο 3,

Εκτιμώντας:

ότι οι λεπτομέρειες εφαρμογής του προαναφερθέντος κανονισμού θεσπίσθηκαν από τον κανονισμό (ΕΟΚ) αριθ. 1790/76 της Επιτροπής της 22ας Ιουλίου 1976(2)-

ότι, δυνάμει του άρθρου 2 παράγραφος 2 του κανονισμού (ΕΟΚ) αριθ. 1900/74, η ενίσχυση χορηγείται για παραγωγή που επιτυγχάνεται με την εφαρμογή επί της σπαρθείσας και συγκομισθείσας εκτάσεως ενδεικτικής αποδόσεως, η οποία, σύμφωνα με το άρθρο 4 παράγραφος 2 του κανονισμού (ΕΟΚ) αριθ. 1777/76 του Συμβουλίου της 20ης Ιουλίου 1976 περί ειδικών μέτρων για τους σπόρους σόγιας(3), δύναται να κυμαίνεται ανάλογα με την εφαρμοζόμενη μέθοδο καλλιέργειας και τις αποδόσεις που διαπιστώνονται στις κυριότερες παραγωγικές ζώνες της Κοινότητος-

ότι, για να εξασφαλισθεί η καλή λειτουργία του καθεστώτος ενισχύσεως, πρέπει να καθορισθούν τα κριτήρια για την εξακρίβωση της ενδεικτικής αποδόσεως, και να προβλεφθεί ιδίως η διάκριση της αποδόσεως αυτής λαμβάνοντας υπόψη την εφαρμοζόμενη μέθοδο καλλιέργειας-

ότι, λαμβανομένής υπόψη της γεωγραφικής κατανομής της παραγωγής σόγιας στην Κοινότητα, πρέπει να προβλεφθεί ο καθορισμός μιας ή περισσοτέρων ομοιογενών παραγωγικών ζωνών για κάθε μέθοδο καλλιέργειας-

ότι, για να διευκολυνθεί ο καθορισμός των ενδεικτικών αποδόσεων, οι πληροφορίες που διαβιβάζονται στην Επιτροπή από τα Κράτη Μέλη παραγωγής πρέπει να αναφέρονται με ακρίβεια-

ότι, υπ' αυτές τις προϋποθέσεις, επιβάλλεται κατά συνέπεια η συμπλήρωση του κανονισμού (ΕΟΚ) αριθ. 1790/76-

ότι τα μέτρα που προβλέπονται από τον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το ακόλουθο άρθρο 3α προστίθεται στον κανονισμό (ΕΟΚ) αριθ. 1790/76:

"Άρθρο 3α:

1. Κατά την έννοια του παρόντος κανονισμού θεωρείται ενδεικτική απόδοση η απόδοση σε σπόρους σόγιας που καθορίζεται κατά τη διάρκεια ορισμένης περιόδου εμπορίας για μία ή περισσότερες ομοιογενείς ζώνες παραγωγής.

2. Για τον καθορισμό της ενδεικτικής αποδόσεως λαμβάνονται υπόψη, για κάθε μέθοδο καλλιέργειας που αναφέρεται στην παράγραφο 3, αποδόσεις αντιπροσωπευτικές της γενικής τάσεως, που προκύπτουν από τη δειγματοληψία που διενεργείται από τα Κράτη Μέλη παραγωγής. Η δειγματοληψία αυτή διενεργείται για κάθε μέθοδο καλλιέργειας επί αντιπροσωπευτικού ποσοστού καλλιεργούμενης με σόγια εκτάσεως, λαμβανομένης υπόψη της γεωγραφικής κατανομής των εκτάσεων αυτών.

3. Κάθε περίοδο εμπορίας, μετά τη συγκομιδή, πρέπει να δημιουργούνται μία ή περισσότερες ομοιογενείς παραγωγικές ζώνες για αρδευόμενη ή μη αρδευόμενη σόγια, λαμβάνοντας υπόψη τους παράγοντες που επηρέασαν τις συνθήκες παραγωγής- οι ζώνες αυτές πρέπει να δημιουργούνται λαμβανομένων ιδίως υπόψη περιφερειών που είναι αντιπροσωπευτικές για τον καρπό που συνεκομίσθη από κάθε εφαρμοζόμενη μέθοδο καλλιέργειας.

4. Κάθε περίοδο εμπορίας καθορίζεται μία ενδεικτική απόδοση για κάθε ζώνη και κάθε μέθοδο καλλιεργείας που αναφέρεται στην παράγραφο 3."

Άρθρο 2

Στο άρθρο 5 παράγραφος 2 τέταρτη παύλα του κανονισμού (ΕΟΚ) αριθ. 1790/76 προστίθενται οι ακόλουθες φράσεις:

"κατανεμημένα ανάλογα με τις μεθόδους καλλιέργειας που αναφέρονται στο άρθρο 3α."

Άρθρο 3

Στο τέλος του άρθρου 6 παράγραφος 1 του κανονισμού (ΕΟΚ) αριθ. 1790/76 προστίθενται οι ακόλουθες φράσεις:

"και ιδίως της πληροφορίας που αναφέρεται στο άρθρο 4 παράγραφος 2 δεύτερη παύλα."

Άρθρο 4

Το άρθρο 10 παράγραφος 1 του κανονισμού (ΕΟΚ) αριθ. 1790/76 αντικαθίσταται από το ακόλουθο κείμενο:

"1. Τα Κράτη Μέλη παραγωγής ενημερώνουν την Επιτροπή προ της 31ης Ιανουαρίου κάθε έτους, διακρίνοντας ανάλογα με τις μεθόδους καλλιεργείας που αναφέρονται στο άρθρο 3α:

- τις σπαρθείσες εκτάσεις,

- τις συγκομισθείσες εκτάσεις,

- τις ποσότητες των συγκομισθέντων σπόρων,

- το αποτέλεσμα κάθε δειγματοληψίας που αναφέρεται στο ίδιο άρθρο."

Άρθρο 5

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, την 1η Δεκεμβρίου 1977.

Για την Επιτροπή

Finn GUNDELACH

Αντιπρόεδρος

(1) ΕΕ αριθ. Ν 201 της 23.7.1974, σ. 5.

(2) ΕΕ αριθ. Ν 199 της 24.7.1976, σ.37.

(3) ΕΕ αριθ. Ν 199 της 24.7.1976, σ. 5.